BG Официален вестник на Европейския съюз C 16/23

Публикация на заявление по член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

(2008/C 16/06)

Тази публикация предоставя право на възражение срещу заявлението в съответствие с член 7 от Регламент (ЕО) № 510/2006 на Съвета (1). Декларациите за възражение трябва да бъдат получени в Комисията в срок от шест месеца от датата на тази публикация.

РЕЗЮМЕ

РЕГЛАМЕНТ (ЕО) № 510/2006 НА СЪВЕТА

„CEBREIRO“

ЕО №: ES/PDO/005/0443/15.12.2004

ЗНП ( Х ) ЗГУ ( )

Настоящото резюме представя с информационна цел основните елементи на спецификацията на продукта.

1. Отговорен орган в държавата-членка:

Наименование: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación del Ministerio de Agricultura, Pesca y Alimentación. España Адрес: Paseo Infanta Isabel, 1, E-28071 Madrid Тел. (34) 91 347 53 94 Факс (34) 91 347 54 10 Е-mail: sgcaproagro@mapya.es

2. Група:

Наименование: Quesería Castelo de Brañas SL Адрес: Acceso al Mercado Ganadero s/n. Pedrafita do Cebreiro (Lugo) Тел. (34) 982 367 163 Факс (34) 982 367 163 Е-mail: — Име: Da Ma del Carmen Arrojo Valcárcel (Quesería XAN BUSTO) Адрес: Nullán. As Nogais (Lugo) Тел. (34) 982 161 020 Факс (34) 982 161 020 Е-mail: — Състав: Производители/преработватели ( X ) Други ( )

3. Вид продукт:

Клас 1.3: Сирене

4. Спецификация:

(резюме на изискванията по член 4, параграф 2 от Регламент (ЕО) № 510/2006)

4.1. Наименование: „Cebreiro“

4.2. Описание: Сирене, изработено от краве пастьоризирано мляко, което след производствения процес, включващ етапите на подсирване, нарязване на сиренината, оцеждане, омесване, подсоляване, поставяне в калъпи, пресоване, зреене, и евентуално, сушене, придобива следните характеристики:

Физически характеристики:

— форма: на гъба или на готварска шапка, съставена от две части: цилиндрична основа с различен диаметър и с височина, ненадвишаваща 12 cm, и шапка с диаметър 1-2 cm повече от основата и с височина, по-малка от 3 cm,

— тегло: между 0,3 и 2 kg.

Органолептични характеристики:

— прясното сирене няма обособена коричка, тестото е бяло, зърнесто и при допир е меко и глинесто, маслообразно е и се топи в устата. Вкусът и ароматът са леко кисели и напомнят млякото, от което е изработено сиренето,

— сушеното сирене е с леко обособена коричка, а тестото е с жълт до наситено жълт цвят, консистенцията е понякога твърда и във всички случаи е по-скоро твърда отколкото кремообразна. Вкусът е леко метален, пикантен и млечен, с характерен аромат.

Аналитични характеристики:

— влажност: варира в зависимост от степента на зрялост, но е по-ниска от 50 %,

— мазнини: минимум 45 % и максимум 60 % при сух екстракт,

— белтъчини: повече от 30 %.

4.3. Географска област: Областта на производство на млякото и на приготвяне на сиренето със защитеното наименование за произход „Cebreiro“ е съставена от географската област, включваща следните общини, разположени до една в провинция Lugo: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos и Triacastela.

4.4. Доказателство за произход: Единствено млякото, което се получава във вписаните в съответния регистър животновъдни стопанства, може да се използва за приготвянето на сиренето със защитено наименование за произход „Cebreiro“.

По същия начин единствено сиренето, приготвено, и евентуално изсушено, в мандрите и инсталациите за сушене, вписани в регистрите на инспекционния орган, могат да получат защитеното наименование за произход „Cebreiro“.

Инспекционният орган използва контролните регистри на животновъдните стопанства, мандрите и сушилните, за да свери придържането към разпоредбите на спецификацията и на наръчника по качество. Всички физически и юридически лица, които притежават активи, вписани в тези регистри, както и инсталациите и продуктите ще бъдат обект на проверка с цел да се провери дали продуктите със защитено наименование за произход „Cebreiro“ изпълняват изискванията на спецификацията.

Проверките ще се състоят в инспекции на животновъдните стопанства и инсталации, преглед на документацията и анализ на суровините и сиренето.

Когато се докаже, че суровината или изработеното сирене не отговарят на изискванията на спецификацията, те не могат да се пуснат на пазара със защитеното наименование за произход „Cebreiro“.

Сиренето с това защитено наименование за произход носи номериран контраетикет, проверен, предоставен и изготвен от инспекционния орган, в съответствие с постановените в наръчника по качество норми.

4.5. Метод на производство: Използва се естествено пълномаслено мляко, получено от доенето на крави от породи rubia gallega, pardo alpina, frisona или от техни кръстоски. Не трябва да съдържа коластра, нито консерванти и като цяло трябва да отговаря на изискванията на действащото законодателство. Освен това то не може да се подлага на каквато и да било стандартизация и трябва да се съхранява по начин, който да възпрепятства развитието на микроорганизми, така че температурата да не надхвърля 4 °C. Преди да започне процесът на производство, млякото се подлага на пастьоризационна обработка и престоява на температура 62 °C в продължение на 30 минути, ако пастьоризацията се извършва във ваничка, или на температура 72 °C в продължение на 20 секунди, ако процесът се извършва в пастьоризатор.

За производството на сиренето се извършват следните процеси:

Подсирване: протича с животинска закваска или с други подсирващи ензими, разрешени в Наръчника по качество, при температура между 26 и 30 °C, използвайки такава доза сирище, че процесът на подсирване да не е по-кратък от 60 минути.

Нарязване на сиренината: нарязва се така, че да се получат блокчета с диаметър между 10 и 20 mm.

Оцеждане: след първо оцеждане във ваничката подсиреното мляко се поставя в мрежести торбички, които, за да се изцеди повторно млякото, се окачват и остават така между пет и десет часа.

Омесване и осоляване: след приключване на оцеждането подсиреното мляко се омесва до получаване на еднородна глинестообразна на допир смес, като в същото време се осолява с натриев хлорид.

Поставяне в калъп и пресоване: тестото се поставя в калъпи, които се подлагат на окончателно пресоване с различна продължителност в зависимост от приложения натиск и размера на парчетата. След това сиренето се изважда от калъпите и се поставя в хладилни камери при температура между 2 и 6 °C с време на зреене с минимална продължителност от 1 час. След изтичане на това време, сирената, които се продават пресни, могат да бъдат пуснати на пазара.

Сушене (незадължително): процесът на сушене трябва да протече в помещения с относителна влажност между 70 и 80 % и температура между 10 и 15 °C. Минималната продължителност на сушене е 45 дни. При сушените сирена върху етикета е посочена тази тяхна характеристика.

С оглед съхраняване качеството на продукта и неговата проследяемост, защитените сирена като цяло трябва да бъдат пуснати на пазара на цели парчета и в разрешените от инспекционния орган опаковки.

Въпреки това инспекционният орган може да разреши продажбата на порции и включително нарязването на сиренето в местата за продажба, при условие че за тази цел бъде установена адекватната система за контрол, която да гарантира родословието на продукта, неговия произход и качество, както и отличното му съхранение и коректно представяне на потребителите, избягвайки всякаква възможност за объркване.

4.6. Връзка:

Историческа

Произходът на това сирене се приписва на първите монаси, установили се в селище Cebreiro — входна точка към Галисия от Camino francés, основен път на поклонниците към Сантяго — на работа в болницата, построена в края на IX век за задоволяване нуждите на поклонниците. С вековете, поклонниците са опитвали от това сирене и са разнесли славата му из цяла Испания и Европа.

Съхранената в Националния исторически архив и в архива Archivo General de Simancas документация, дава любопитна информация относно ежегодното изпращане на изработеното в Cebreiro сирене за потребителските нужди на Португалския кралски двор по време на управлението на Carlos III. От ноември месец нататък сиренето се е произвеждало в домашни условия от селяни от региона (главно жени). Пратките се състояли винаги е две дузини сирене. Те са се подготвяли последните две седмици на годината с цел по-добро съхранение, възползвайки се от сезонния студ, и са се връчвали на кралицата на Португалия като подарък през първата петнадесетдневка на януари.

Наред с това и редица документи от XVIII и XIX век свидетелстват също за славата, на която се е радвало сиренето от Cebreiro по това време.

Що се отнася до по-нови библиографски данни, книгата „Geografía General del Reino de Galicia“ (1936 г.) например включва информация относно сирене Cebreiro, неговите характеристики и начин на производство.

По-късно и през 60-те години на миналия век, ученият Carlos Compairé Fernández, посветен на изучаването на испанските сирена, и по-специално на тези от Галисия, публикува различни трудове, в които прави подробно проучване на тези сирена, като включва химични и бактериологични анализи. Би могло да се каже, че това е първият научен труд по темата.

В публикуваният през 1996 г. от Министерството на земеделието, риболова и храненето труд — „Inventario Español de Productos Tradicionales“, се съдържа, в главата, посветена на сирената, подробна информация за сирене Cebreiro, с данни относно неговите характеристики, начин на производство, история и икономическо значение.

Природна

Областта със защитено наименование за произход „Cebreiro“ се характеризира с планинско-океански климат. Отличава се с подчертано намалено морско влияние и със засилване на континенталните характеристики. Това предполага значително ограничаване на земеделската дейност. Голяма част от територията с надморска височина над 1 000 метра, се характеризира с температурен режим, който може да се определи като „много студен“, на фона на общите климатични условия за Галисия, където мразовитият период е с продължителност по-малка от 5 месеца.

Като следствие от неблагоприятните условия на околната среда, животновъдството се е превърнало в основна дейност на икономиката в областта, поради това че климатичните, почвени и релефни особености не са така неблагоприятни както за земеделието, благодарение на добрите естествени ливади и пасища, на голямата площ с хълмове, които могат да се използват за пасища, и на приспособяването на добитъка към лошите климатични условия.

Причинна връзка между географската среда и специфичните особености на продукта

Географската област на производство на сирене „Cebreiro“ се характеризира с наличието на голям брой сгушени в планината долини, в които преобладават ливадите и пасищата до степен, че съставляват основен елемент от пейзажа.

Тази особена географска среда оказва влияние на типичните за сирене „Cebreiro“ характеристики по различен начин:

— На първо място, както вече бе посочено, географската област е благоприятна за развитието на тучни пасища с отлично качество.

— Освен това, млекопроизводството е съсредоточено в малки семейни стопанства, в които стадата се отглеждат по традиционен начин и където все още преобладават екземпляри от местни породи; храненето се основава главно на произведения в самото стопанство фураж, а когато климатичните условия го позволяват — и на паша.

— Концентрираните фуражи, получени извън стопанството, се използват само в малки количества като добавка, с оглед покриване на енергийните нужди на добитъка. Този традиционен модел, при който използването на външни продукти е ограничено до максимум, улеснява икономическата устойчивост на тези малки семейни стопанства.

— Особеностите на тези стопанства правят така, че произведеното в тях мляко е с отлични качества за производството на сирене. Научно е доказано, че този естествен начин на производство и на хранене на добитъка придава на млякото по-добра хранителна стойност поради повишеното натрупване на CLA (свързана линолова киселина) и на мастни киселини omega-3 в неговия липиден профил; вследствие на това че животните консумират повече паша, съдържанието на тези полезни от диетична гледна точка мазнини нараства, което също оказва влияние върху характеристиките на произведените сирена.

— И на последно място: производителите от областта са носители на отколешна традиция в производството на този вид сирене с напълно необикновени характеристики — трябва да посочим особената му традиционна форма на „готварска шапка“, която позволява сиренето да бъде разпознато мигновено — и са успели да направят така, че техните продукти да спечелят заслужени престиж и слава сред потребителите.

4.7. Инспекционен орган:

Наименование: Dirección General de Producción, Industrias y Calidad Agroalimentaria Адрес: San Caetano, Santiago de Compostela Тел. (34) 981 54 47 77 Факс (34) 981 54 00 18 Е-mail: dxpica.mrural@xunta.es

4.8. Етикетиране: Сирената, пуснати на пазара със защитеното наименование за произход „Cebreiro“, след като са били съответно сертифицирани в съответствие с изискванията на спецификацията и на регламента, трябва да носят пломба, етикет или контраетикет с буквено-цифров код със съответна номерация, одобрен и издаден от инспекционния орган, както и официалното лого на защитеното наименование за произход.

Както на търговския етикет, така и на контраетикета трябва задължително да фигурира текстът „Защитено наименование за произход Cebreiro“. Освен това на етикета на сушеното сирене „Cebreiro“ трябва да бъде отбелязана думата „сушено“.

(1) OВ L 93, 31.3.2006 г., стp. 12.